Google หรือ Facebook มีกำไรมากกว่ากัน?
Google กับ Facebook เป็น 2 สิ่งที่เราน่าจะใช้กันทุกวัน แต่เคยสงสัยไหมว่า 2 บริษัทนี้ ใครทำกำไรได้มากกว่ากัน วันนี้ลงทุนแมนจะพาไปพบกับคำตอบ
2 พ.ย. 2562

Google หรือ Facebook มีกำไรมากกว่ากัน? / โดย ลงทุนแมน
Google กับ Facebook เป็น 2 สิ่งที่เราน่าจะใช้กันทุกวัน
แต่เคยสงสัยไหมว่า 2 บริษัทนี้
ใครทำกำไรได้มากกว่ากัน
วันนี้ลงทุนแมนจะพาไปพบกับคำตอบ
ถ้าถามคำถามนี้กับคนทั่วไป
คำตอบที่ได้น่าจะตอบเป็นเสียงเดียวกันว่า Google น่าจะใหญ่กว่า Facebook หลายเท่า
แล้วของจริงเป็นแบบนั้นหรือไม่?
เมื่อไปดูรายละเอียด งบการเงินไตรมาส 3 ปี 2019 ล่าสุดที่เพิ่งประกาศเมื่อไม่กี่วันมานี้
Google มีรายได้ 1,200,000 ล้านบาท
Facebook มีรายได้ 500,000 ล้านบาท
รายได้ของ Google เป็น 2.4 เท่าของ Facebook
โดยรายได้หลักของ Google คงเป็นอย่างที่ทุกคนรู้กัน นั่นก็คือโฆษณา ซึ่งคิดเป็น 83.7% ของทั้งหมด
ซึ่งรายได้โฆษณาของ Google จะไม่ใช่ของ Google เองทั้งหมด แต่ Google จะมีสิ่งที่เรียกว่า Google Network ที่ใส่โฆษณาไปตามเว็บไซต์ หรือแอปของคนอื่นด้วย โดย Google Network คิดเป็นสัดส่วน 15.5% ของรายได้โฆษณา Google
สำหรับ Facebook แล้ว รายได้ 98.5% หรือแทบทั้งหมดของรายได้จะมาจากโฆษณา
ในยุคปัจจุบัน Google กับ Facebook เป็นยักษ์ใหญ่ในอุตสาหกรรมโฆษณาดิจิทัล และเป็นคู่แข่งกันที่ต้องแย่งเม็ดเงินของคนที่อยากโฆษณาทั่วโลก
เพราะอะไร Google กับ Facebook ถึงเป็นยักษ์ใหญ่ในอุตสาหกรรมนี้?
ทุกวันนี้มีคนที่เข้าถึงอินเทอร์เน็ต 4,300 ล้านคน คิดเป็นครึ่งหนึ่งของประชากรโลก
ถ้าไม่รวมคนจีนที่เข้าถึงอินเทอร์เน็ต 800 ล้านคน ที่พวกเขาไม่มีโอกาสได้สัมผัส Facebook
คนที่ใช้ Facebook ก็ปาเข้าไป 2,500 ล้านคน หรือ 70% ของคนที่เข้าถึงอินเทอร์เน็ตแล้ว
ในขณะที่ทุกคนทั่วโลกที่เข้าถึงอินเทอร์เน็ต ถ้าอยากรู้อะไรก็จะถาม Google (ยกเว้นประเทศจีนจะถาม Baidu)
คำถามในหัวของทุกคนจะถูกถามผ่าน Google ทุกวัน ดังนั้นก็ไม่แปลกที่ Google จะแสดงโฆษณาให้กับผู้ค้นหาได้ถี่มากๆ
โดยสรุปแล้ว ทั้ง Google และ Facebook ประสบความสำเร็จในการแสดงโฆษณาถึงผู้คนได้มากเหมือนกัน แต่ในช่วงเวลาที่ต่างกัน
Google ตอนที่ค้นหาสิ่งที่อยากรู้
Facebook ตอนที่ไถหน้าจอเพื่อหาเรื่องราววันนี้
คำถามต่อไปก็คือ แล้วกำไรล่ะ? Google หรือ Facebook มีมากกว่ากัน
ถ้าเราคิดว่ากำไรของ Google จะมากเป็น 2.4 เท่าของกำไร Facebook คล้ายกับสัดส่วนรายได้
เราจะคิดผิดอย่างสิ้นเชิง..
ไตรมาส 3 ปี 2019
Google มีกำไร 210,000 ล้านบาท
Facebook มีกำไร 180,000 ล้านบาท
น่าตกใจที่ Facebook มีกำไรเกือบเท่า Google แล้ว
หมายความว่าอะไร ที่รายได้น้อยกว่า 2.4 เท่า แต่มีกำไรเกือบเท่ากัน
คำตอบก็คือ Facebook มีอัตราการทำกำไรที่ดีกว่า Google นั่นเอง
เมื่อไปดูอัตราส่วนการทำกำไร
Facebook มีอัตรากำไรสุทธิ 35%
Google มีอัตรากำไรสุทธิ 17%
Facebook มีอัตรากำไรสุทธิมากกว่า Google 2 เท่า..
ถ้าให้ลงทุนแมนคิดว่าเป็นเพราะอะไร
คำตอบก็คือ Facebook โฟกัสในธุรกิจที่ตัวเองถนัดมากกว่า Google มาก
เราจะเห็นได้ว่า Facebook เป็นเจ้าของ Facebook, Instagram, WhatsApp, Messenger ซึ่งล้วนแล้วแต่เป็นแพลตฟอร์มที่มีโมเดลหารายได้จากโฆษณาที่เป็น Social Media ซึ่ง Facebook รู้ดีที่สุดว่าจะทำเงินจากมันอย่างไร
ในทางตรงกันข้าม Google ลงทุนในธุรกิจหลายอย่าง เยอะจนไม่รู้จะทำเงินจากมันอย่างไร และจริงๆ แล้วบริษัท Google ตอนนี้มีบริษัทแม่ชื่อว่า Alphabet ซึ่งคำนี้นอกจากแปลว่าพยัญชนะ แต่แปลได้อีกความหมายนั่นก็คือการเดิมพัน (Bet) ที่ได้ผลตอบแทนชนะตลาด (Alpha)
แต่เรื่องจริง Bet มันไม่ Alpha เหมือนชื่อ..
ซึ่งถ้าเราดูรายได้ของบริษัท เราจะเจอรายการอีก 1 บรรทัดที่แตกแขนงออกมาเรียกว่า Other Bets ซึ่งกลุ่มรายการนี้แหละที่สร้างรายได้ไม่เท่าเม็ดเงินที่ลงทุนไป จนทำให้ขาดทุนมหาศาล
โดยในไตรมาสล่าสุด Google ขาดทุนกับ Other Bets ไป 30,000 ล้านบาท ด้วยเม็ดเงินจำนวนนี้คือมูลค่าบริษัทยูนิคอร์น 1 บริษัท นั่นหมายความว่า Google กำลังเสียเงินเทียบเท่ากับยูนิคอร์นไตรมาสละ 1 ตัว ครบ 1 ปีมี 4 ยูนิคอร์น โดยที่ไม่รู้ว่ายูนิคอร์นเหล่านี้จะทำกำไรได้หรือไม่
พอ Google ไม่โฟกัส เท่า Facebook อัตรากำไรก็น้อยกว่า และทำให้กำไร Facebook เกือบเท่า Google แล้ว
ที่น่าสนใจคือ ถ้าอัตราการเติบโตของกำไรทั้ง 2 บริษัทเป็นแบบนี้ไปเรื่อยๆ อีกประมาณ 2-3 ปีข้างหน้านี้ Facebook จะมีกำไรมากกว่า Google ในที่สุด
หลายคนคงคิดไม่ถึงว่าจะมาถึงจุดนี้ จุดที่ Facebook กำลังจะมีกำไรมากกว่า Google..
อย่างไรก็ตาม ต้องหมายเหตุไว้ว่า ถ้า Other Bets ของ Google มีสักตัวหนึ่งที่ได้ผล มันก็อาจจะทำให้รายการนี้ของ Google ทำกำไรได้ ถึงแม้ว่าตอนนี้ยังไม่มีวี่แววที่จะเจอ Bet ตัวนั้นก็ตาม..
คำถามที่น่าคิดปิดท้ายก็คือ
ถ้าให้เลือกลงทุนใน Google ที่ตอนนี้มูลค่าบริษัท 30 ล้านล้านบาท
กับ Facebook ที่มูลค่าบริษัท 16 ล้านล้านบาท
เราจะเลือกลงทุนบริษัทไหน? เพราะอะไร..
----------------------
Blockdit โซเชียลมีเดีย รูปแบบใหม่
----------------------